กรณีศึกษา ร้าน Auntie Anne's
ใครเป็นเจ้าของ Auntie Anne's? หากดูแค่ชื่อก็คงตอบกันได้ว่าร้านนี้เป็นของป้าแอน ถ้าเราคิดว่าป้าแอนเป็นบุคคลในตำนานคล้ายกับผู้พันแซนเดอร์ส และป้าแอนคงเสียชีวิตไปแล้ว เราจะคิดผิด เพราะจริงๆ แล้วป้าแอนยังมีชีวิตอยู่ และชีวิตของเขาเป็นกรณีศึกษาที่น่าสนใจ
5 ต.ค. 2561

กรณีศึกษา ร้าน Auntie Anne's / โดย ลงทุนแมน
ใครเป็นเจ้าของ Auntie Anne's?
หากดูแค่ชื่อก็คงตอบกันได้ว่าร้านนี้เป็นของป้าแอน
ถ้าเราคิดว่าป้าแอนเป็นบุคคลในตำนานคล้ายกับผู้พันแซนเดอร์ส
และป้าแอนคงเสียชีวิตไปแล้ว
เราจะคิดผิด
เพราะจริงๆ แล้วป้าแอนยังมีชีวิตอยู่ และชีวิตของเขาเป็นกรณีศึกษาที่น่าสนใจ
ป้าแอนสามารถทำให้ร้านขายเพรทเซลเล็กๆ เติบโตจนกลายเป็นเชนร้านขายเพรทเซลที่ใหญ่สุดในโลกได้
โดยที่เธอไม่เคยมีความรู้ด้านการทำธุรกิจมาก่อน
ป้าแอนคนนี้เป็นใคร? ลงทุนแมนจะเล่าให้ฟัง
‘ป้าแอน’ หรือ Anne F. Beiler เกิดและเติบโตในแถบชนบทของประเทศสหรัฐอเมริกา
ครอบครัวของเธอมีความเชื่อว่าผู้หญิงต้องเป็นฝ่ายที่ดูแลเรื่องภายในบ้านเท่านั้น
เธอจึงไม่มีโอกาสได้ศึกษาต่อในระดับมหาวิทยาลัย และไม่มีแม้แต่ความคิดเรื่องการประกอบอาชีพ
เมื่ออายุได้ 19 ปี คุณ Anne ก็แต่งงานกับสามีที่ชื่อว่า Jonas Z. Beiler
ทั้งสองเป็นคู่แต่งงานที่มีความสุข ความฝันของเธอตอนนั้นก็มีเพียงการเป็นคุณแม่ที่ดี
ต่อมาไม่นานความฝันของเธอก็เป็นจริง คุณ Anne ได้เป็นแม่ของลูกสาวที่น่ารักถึง 2 คน
ขณะที่ชีวิตของคุณ Anne กำลังดำเนินไปอย่างราบรื่น สิ่งที่ไม่คาดฝันก็เกิดขึ้น
หนึ่งในลูกสาวของเธอก็ประสบอุบัติเหตุเสียชีวิต..
นี่เป็นเพียงจุดเริ่มต้นของหายนะในชีวิตเธอเท่านั้น
การเสียชีวิตของลูกสาวทำให้คุณ Anne มีปัญหากับสามี
จนเธอต้องไปเข้ารับการรักษากับบาทหลวงที่เป็นผู้ให้คำปรึกษา
แต่นั่นกลับกลายเป็นอีกฝันร้ายของเธอ เพราะครั้งนั้นเป็นสาเหตุที่ทำให้เธอถูกล่วงละเมิดทางเพศจากบาทหลวงนานถึง 6 ปี
ในที่สุดเรื่องของบาทหลวงคนนี้ก็ถูกเปิดโปง และถูกยึดใบอนุญาตการให้คำปรึกษา
คุณ Anne กลับมาเริ่มต้นชีวิตใหม่กับสามีของเธออีกครั้ง
เดิมทีสามีของคุณ Anne ทำงานเป็นช่างซ่อมเครื่องยนต์ แต่หลังจากที่เกิดวิกฤติภายในครอบครัว
จึงไปศึกษาจนได้ใบอนุญาตการเป็นผู้ให้คำปรึกษาด้านชีวิตแต่งงานและครอบครัว
และเขามีความตั้งใจที่จะให้คำปรึกษากับคนในชุมชนโดยไม่คิดค่าใช้จ่าย
แน่นอนว่ารายได้ทางเดียวของครอบครัวคุณ Anne ในตอนนั้นคือมาจากสามี และสถานะการเงินที่บ้านก็เรียกว่าต้องหาเงินแบบเดือนชนเดือน
แต่คุณ Anne ก็อยากตอบแทนสามีที่ยอมอยู่ข้างกายเธอมาตลอดในช่วงที่ประสบกับปัญหาชีวิต
เธอจึงอยากให้เขาทำสิ่งที่ต้องการ และเธอจะเป็นคนทำงานหาเลี้ยงครอบครัวเอง
คุณ Anne ทราบข่าวจากเพื่อนว่ามีร้านเพรทเซลใน Farmers’ Market กำลังประกาศขาย เธอจึงรีบคว้าโอกาสไว้ทันที
แม้ว่าในตอนนั้นเธอจะมีเงินทุนไม่เพียงพอ แต่คุณ Anne ก็ดิ้นรนจนสามารถเปิดร้านได้ในที่สุด
ร้าน Auntie Anne’s เปิดครั้งแรกในวันที่ 2 กุมภาพันธ์ ปี 1988
โดยที่มาของชื่อก็มาจากสรรพนามของคุณ Anne ที่คนรอบๆ ตัวใช้เรียกเธอ
สัปดาห์แรกที่เปิด Auntie Anne’s ก็มียอดขาย 875 ดอลลาร์สหรัฐ
และเพิ่มขึ้นเป็นสัปดาห์ละ 2,000 ดอลลาร์สหรัฐในเวลาต่อมา
ซึ่งสิ่งที่คุณ Anne ทำก็มีเพียงปรับสูตรเพรทเซลที่ได้จากเจ้าของร้านเดิมให้ถูกปากเธอมากขึ้น และทำการตลาดโดยการให้ลูกค้าลองชิมฟรี
ไม่กี่เดือนผ่านไป Auntie Anne’s ก็สามารถเปิดสาขาที่ 2
ซึ่งการขยายธุรกิจครั้งนี้ทำให้ Auntie Anne’s เป็นที่รู้จักมากขึ้น และมีคนขอนำร้านไปเปิดที่อื่น
และนั่นเป็นจุดเริ่มต้นของแฟรนไชส์ Auntie Anne’s
ปี 1989 มีทั้งหมด 10 สาขา
ปี 1990 มีทั้งหมด 50 สาขา
ปี 1991 มีทั้งหมด 90 สาขา
Auntie Anne’s ยังคงขยายสาขาอย่างต่อเนื่อง
โดยเฉพาะในปี 1995 ซึ่งถือเป็นก้าวที่ยิ่งใหญ่ของ Auntie Anne’s เลยทีเดียว
เพราะเป็นปีที่บริษัทมียอดขายทะลุ 100 ล้านดอลลาร์สหรัฐ โดยมีจำนวนร้านทั้งหมด 344 สาขา
และมีการเปิดสาขาในต่างประเทศเป็นครั้งแรก ที่จาการ์ตา ประเทศอินโดนีเซีย
ตลอดระยะเวลาที่คุณ Anne บริหารจัดการ Auntie Anne’s เธอก็ยังทำตามความตั้งใจแรกมาตลอด นั่นก็คือการนำรายได้ส่วนหนึ่งมาสนับสนุนศูนย์ให้คำปรึกษาที่ไม่คิดค่าบริการของสามี
ปัจจุบันคุณ Anne ยังมีชีวิตอยู่ ได้วางมือจากธุรกิจ และมาช่วยงานสามีเธออย่างเต็มตัว
รวมทั้งขาย Auntie Anne’s ให้กับบริษัท Focus Brands ซึ่งเป็นเจ้าของธุรกิจแฟรนไชส์ร้านอาหารและเครื่องดื่มมากมาย เช่น Cinnabon และ Jamba Juice
ทุกวันนี้ Auntie Anne’s มีมากกว่า 1,800 สาขา ทั่วสหรัฐอเมริกา และอีก 24 ประเทศทั่วโลก รวมถึงประเทศไทย
โดยเมื่อเดือนมิถุนายนที่ผ่านมา Auntie Anne’s ก็กำลังเข้าไปเปิดสาขาในประเทศจีน
เรื่องของคุณ Anne คงเหมาะกับประโยคที่ว่า “เหรียญมักมีสองด้านเสมอ”
ในช่วงเวลาที่ปัญหาชีวิตกำลังรุมเร้า กลับเป็นจุดเปลี่ยนให้เธอต้องก้าวเข้าสู่การทำธุรกิจ
และก็ทำให้เธอประสบความสำเร็จในแบบที่ไม่เคยคาดคิดมาก่อน
ปิดท้ายด้วยแนวคิดการทำธุรกิจของคุณ Anne ผู้ที่ไม่เคยมีความรู้พื้นฐานด้านการทำธุรกิจ และไม่มีแม้แต่เงินทุนเริ่มต้น
คุณ Anne เชื่อในหลัก 3P คือ
Purpose.. การมีเป้าหมายที่ชัดเจน
Product.. ต้องมีสินค้าที่ดี
People.. ให้ความสำคัญกับทีมงาน
และ ‘P’ ทั้ง 3 ตัวนี้ก็จะนำพาไปสู่อีก P นั่นก็คือ Profit หรือกำไรนั่นเอง..
----------------------
<ad> แต่ระบบหน้าร้านของเรา จะราบรื่นได้ ยังต้องมีอีก 1 P
สุดยอดนวัตกรรม POS อันดับ 1 ของไทย บริหารงานขาย ควบคุมสินค้าคงคลัง กำไร-ขาดทุน
ดูรายงานผ่านมือถือ และส่งเมล์อัตโนมัติ ทุกวัน ทำให้คุณไม่พลาดทุกข้อมูลงานขาย
สนใจเพิ่มเติม คลิก
LINE: seniorsoft_marketing
ปรึกษาฟรี 061-423-9511
----------------------
References
-
-
-
-
-
-